Drie boeties sterf by skoolArgieffoto bloot ter illustrasie. (Foto: SAPD/Facebook) Drie boeties van onderskeidelik ses, 13 en 16 jaar oud is Donderdagoggend by hul onderskeie skole in Ratanda, suid van Heidelberg in Gauteng, dood. Luidens ŉ verklaring deur die Gautengse onderwysdepartement was die jongste seun ŉ leerder aan Ratanda Primary, terwyl die twee ouer sibbe by Khanya Lesedi Secondary School skoolgegaan het. Die oorsaak van hul dood is nog nie bekend nie en word tans deur die polisie ondersoek. Daar word in dié stadium beweer dat die boeties ŉ energiedrankie gedrink het wat hul pa vroeër die oggend aan hulle en nog twee sibbe gegee het. Twee van die betrokke leerders is dood kort nadat hulle by die skool aangekom en van maagpyn gekla het. Die derde broer is na ŉ nabygeleë hospitaal gehaas, maar op pad daarheen dood. ŉ Vierde sib – wie se ouderdom nie bekend is nie – is tans in ŉ bedenklike toestand in ŉ hospitaal. Die vyfde kind het na bewering nie die betrokke energiedrankie gedrink nie. “Eerstens wil ek my innige meegevoel aan die familie, veral die ma, van die oorlede leerders betuig. Ek betuig verder my meegevoel aan vriende, medeleerders en onderwysers van die leerders, veral diegene wat hierdie tragiese voorvalle aanskou het,” het Panyaza Lesufi, LUR vir onderwys in Gauteng, Donderdag in ŉ verklaring gesê. Die departement het sy sielkundig-maatskaplike ondersteuningseenheid na die betrokke skole gestuur om berading aan die skoolgemeenskap en bedroefde gesinne te bied. Lesufi beplan glo om môre ŉ besoek by dié gesinne en die onderskeie skole af te lê.